Aasiaat

Aasiaat (eldri stafsetning: Ausiait; áður Egedesminde) er fjórði stærsti bærinn á Grænlandi og hluti af sveitarfélaginu Avannaata. Aasiaat er á eyju við suðurströnd Diskóflóa.   

Aasiaat er annað af tveimur byggðarlögum á Grænlandi sem ekki eru að neinu leyti á meginlandinu. Hitt byggðarlagið er Qeqertarsuaq. Við manntal 2017, voru íbúar 3100. Aasiaat er stundum nefndur „hvalabær“ enda má oft sjá hvali í kring um eyjarnar.

Grænlenska nafnið Aasiaat þýðir „köngulóaborg“. Meðalhiti mældist 2003 -11,8 °C í febrúar og 9,3 °C í júlí. 

 Saga 
Fornleifafræðingar álykta að elstu leifar mannlegs lífs á Diskóflóasvæðinu séu frá því um 4000 árum f. Kr. Forfeður núverandi íbúa virðast hafa sest að í Aasiaat og á svæðinu þar í kring á 13. öld. Þetta voru veiðimenn sem ekki höfðu fasta búsetu heldur fluttu allar eigur sínar eftir því hvar best veiði gafst. 

Niels Egede, sonur Hans Egede, sem fyrstur hóf trúboð á Grænlandi, lagði grunninn að þorpinu sem nú heitir Aasiaat árið 1759. Danir nefndu það Egedesminde í höfuðið á honum og notuðu aðstöðuna um tíma til að hindra vöruskiptaverslun Inúíta við evrópska hvalveiðimenn, sem flestir komu frá Hollandi.

 Atvinnulíf 
Rækju- og krabbaveiði er aðalatvinnugrein í Aasiaat auk skipasmíða og móttöku ferðamanna.

 Tilvísanir 

 Tenglar 
Vefsvæði Aasiaat 
Ferðamannaupplýsingar fyrir Aasiaat 

Flokkur:Byggðir á Grænlandi